Brink-ongeluk: ‘Lise weet nou van die amputasie’Danie Brink en sy vrou Lise. Lise, haar man, dr. Danie Brink, uitvoerende direkteur van Solidariteit Helpende Hand, en hul vyf kinders was op 16 Desember 2016 in ŉ ernstige motorongeluk. André (13) en Rachel (8) is in die ongeluk dood. Lise, wat Saterdag haar 43ste verjaardag in die waakeenheid van die Unitas-hospitaal in Centurion deurgebring het, se galblaas is ook vroeër verwyder. Volgens dr. Dirk Hermann, wat as familiewoordvoerder optree, is Lise Sondag suksesvol geopereer vir ŉ drukseer aan haar kop. “Ons is ook baie dankbaar dat haar infeksietelling heelwat af is en dat die longinfeksie onder beheer is.” Hermann het gesê daar sal dié week finaal besluit word oor ŉ rug- en kaakoperasie. “Sonder die rugoperasie kan sy nie beweeg word nie en moet sy stil in een posisie gehou word. Daar sal ook dringend besluit word oor wanneer sy ŉ kaakoperasie sal ondergaan.” Lise is intussen al hoe meer by haar positiewe. “Danie het vir haar gesê om saam met hom te bid en sy het haar oë toegemaak. Sy het haar oë weer oopgemaak toe hy amen gesê het. Hy het vandag vir haar van die amputasie vertel en hy kon sien sy was baie ontsteld en bekommerd daaroor.” Lise weet egter nog nie dat twee van haar kinders oorlede is nie. “Sy kan nog nie praat of vrae vra nie.” Volgens Hermann sal daar ook dié week finale reëlings getref word vir ŉ gedenkdiens vir André en Rachel. Danie het weer eens die publiek bedank vir al die boodskappe, ondersteuning en gebede wat die gesin daagliks ontvang. Lees alle vorige berigte oor die Brink-gesin op Maroela Media. Volg die ondersteuningsgroep op Facebook.